Document ID: 32011R0562

KOMISIJOS ĮGYVENDINIMO REGLAMENTAS (ES) Nr. 562/2011
2011 m. birželio 10 d.
kuriuo patvirtinamas lėšų paskirstymo planas valstybėms narėms 2012 biudžetiniais metais siekiant iš intervencinių atsargų tiekti produktus labiausiai nepasiturintiems asmenims Europos Sąjungoje ir kuriuo nukrypstama nuo tam tikrų Reglamento (ES) Nr. 807/2010 nuostatų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (1), ypač į jo 43 straipsnio f ir g punktus kartu su 4 straipsniu,
atsižvelgdama į 1998 m. gruodžio 15 d. Tarybos reglamentą (EB) Nr. 2799/98, nustatantį žemės ūkio politikos priemones dėl euro (2), ypač į jo 3 straipsnio 2 dalį
kadangi:
(1)
Pagal 2010 m. rugsėjo 14 d. Komisijos reglamento (ES) Nr. 807/2010, nustatančio išsamias maisto iš intervencinių atsargų tiekimo labiausiai nepasiturintiems asmenims Sąjungoje taisykles (3), 2 straipsnį Komisija turi patvirtinti paskirstymo planą, kurio įgyvendinimas finansuojamas iš 2012 m. biudžetiniams metams skirtų lėšų. Tame plane visų pirma turėtų būti nustatyta kiekvienos priemonę taikančios valstybės narės didžiausi galimi finansiniai ištekliai jos plano daliai įgyvendinti ir iš intervencinių agentūrų atsargų numatytas paimti kiekvienos rūšies produkto kiekis.
(2)
2012 biudžetinių metų paskirstymo planą įgyvendinančios valstybės narės pateikė Komisijai pagal Reglamento (ES) Nr. 807/2010 1 straipsnį reikalaujamą informaciją.
(3)
Skirstant lėšas, būtina atsižvelgti į valstybių narių patirtį ir į tai, kokiu lygiu tos valstybės narės išnaudojo joms ankstesniais metais skirtas lėšas.
(4)
Atsižvelgiant į tą faktą, kad intervencinės atsargos, skirtos maisto produktų teikimo labiausiai nepasiturintiems asmenims schemai įgyvendinti, yra labai sumažintos įvertinus jų panaudojimą ankstesniais metais, reikėtų, kad 2012 m. planas būtų patvirtintas iškart, kai tik valstybės narės pateiks Komisijai Reglamento (ES) Nr. 807/2010 1 straipsnyje reikalaujamą informaciją. Planą siekiama priimti greitai siekiant valstybėms narėms suteikti papildomo laiko Europos Sąjungos metinio plano įgyvendinimui organizuoti, kad nacionalinės valdžios institucijos ir labdaros organizacijos galėtų surasti alternatyvių maisto produktų šaltinių.
(5)
Reglamento (ES) Nr. 807/2010 4 straipsnyje numatyta, kad jeigu nėra intervencinių ryžių atsargų, Komisija gali leisti iš intervencinių atsargų paimti grūdų, kurie būtų panaudoti kaip atlygis už rinkoje įsigytus ryžių produktus. Atitinkamai, kadangi dabar intervencinių ryžių atsargų nėra, turėtų būti leidžiama paimti grūdų intervencinių atsargų, kurios būtų panaudotos kaip atlygis už rinkoje įsigytus ryžių produktus.
(6)
Reglamento (ES) Nr. 807/2010 8 straipsnio 1 dalyje numatyta, kad jei valstybė narė neturi metiniam paskirstymo planui įgyvendinti reikalingų produktų intervencinių atsargų, tuos produktus galima paimti iš kitų valstybių narių intervencinių atsargų. Atitinkamai, siekiant įgyvendinti 2012 m. planą, turėtų būti leidžiama perkelti produktus iš intervencinių atsargų ES teritorijoje, laikantis Reglamento (ES) Nr. 807/2010 8 straipsnyje nustatytų sąlygų.
(7)
Atsižvelgiant į dabartinę grūdų rinkos padėtį, pasižyminčią aukštomis rinkos kainomis, reikėtų, siekiant užtikrinti Sąjungos finansinius interesus, padidinti užstatą, kurį turi sumokėti grūdų tiekimą organizuojantis rangovas, kaip tai numatyta Reglamento (ES) Nr. 807/2010 4 straipsnio 3 dalyje ir 8 straipsnio 4 dalyje.
(8)
Siekiant įgyvendinti metinį paskirstymo planą, operacinio įvykio, nurodyto Reglamento (EB) Nr. 2799/98 3 straipsnyje, data turėtų būti viešųjų atsargų administravimo finansinių metų pradžia.
(9)
Pagal Reglamento (ES) Nr. 807/2010 2 straipsnio 2 dalį Komisija, rengdama metinį paskirstymo planą, konsultavosi su pagrindinėmis organizacijomis, išmanančiomis labiausiai nepasiturinčių asmenų Europos Sąjungoje problemas.
(10)
Bendro žemės ūkio rinkų organizavimo vadybos komitetas per komiteto pirmininko nustatytą laikotarpį nuomonės nepateikė,
PRIĖMĖ ŠĮ REGLAMENTĄ:
1 straipsnis
Pagal Reglamento (EB) Nr. 1234/2007 27 straipsnį labiausiai nepasiturintiems asmenims Europos Sąjungoje maisto produktai 2012 m. paskirstomi pagal šio reglamento I priede nustatytą metinį paskirstymo planą.
Kaip nurodyta Reglamento (EB) Nr. 807/2010 4 straipsnio 2 dalyje, už rinkoje įsigyjamus ryžių produktus leidžiama atlyginti grūdais.
2 straipsnis
Šio reglamento II priede išvardytus produktus Europos Sąjungos teritorijoje leidžiama perkelti laikantis Reglamento (ES) Nr. 807/2010 8 straipsnyje nustatytų sąlygų.
3 straipsnis
Nukrypstant nuo Reglamento (ES) Nr. 807/2010 4 straipsnio 3 dalies penktos pastraipos ir nuo 8 straipsnio 4 dalies pirmos pastraipos, įgyvendinant 2012 m. paskirstymo planą, grūdų tiekimą organizuojantis rangovas, prieš paimdamas grūdus iš intervencinių atsargų, sumoka 150 EUR už toną dydžio užstatą.
4 straipsnis
Siekiant įgyvendinti šio reglamento 1 straipsnyje nurodytą metinį paskirstymo planą, operacinio įvykio, nurodyto Reglamento (EB) Nr. 2799/98 3 straipsnyje, data - 2011 m. spalio 1 d.
5 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. birželio 10 d.

Labels: 2
17
0
3
18